KNIŽNIČNÝ A VÝPOŽIČNÝ PORIADOK
ŠKOLSKEJ KNIŽNICE
pri Súkromnej základnej škole v Sabinove
Článok 1
Úvodné ustanovenia
1. Školská knižnica pri Súkromnej základnej škole v Sabinove je organizačným útvarom Súkromnej základnej školy, Námestie slobody 100, 083 01 Sabinov.
2. Tento Knižničný a výpožičný poriadok upravuje podmienky využívania školskej knižnice, poskytovania jej služieb a práva a povinnosti jej používateľov.
3. Knižničný a výpožičný poriadok je záväzný pre všetkých používateľov školskej knižnice a je verejne dostupný v priestoroch školskej knižnice a na webovom sídle školy.
Článok 2
Poslanie a úlohy knižnice
1. Školská knižnica je informačným, študijným a čitateľským centrom školy, ktoré slúži najmä žiakom, pedagogickým a odborným zamestnancom školy. Svojou činnosťou podporuje výchovu a vzdelávanie, rozvoj čitateľskej a informačnej gramotnosti, kultúrnych potrieb a záujmu o čítanie.
2. Školská knižnica najmä:
a) buduje, dopĺňa, odborne eviduje, spracúva, uchováva, ochraňuje a sprístupňuje knižničný fond v súlade s potrebami školy a jej používateľov,
b) poskytuje knižnično-informačné služby, zabezpečuje evidenciu používateľov a výpožičiek a umožňuje rovnaký prístup k svojim službám,
c) podporuje čitateľskú a informačnú gramotnosť žiakov, ich samostatné vzdelávanie, prípravu na vyučovanie a zmysluplné využívanie informačných zdrojov,
d) organizuje a podporuje čitateľské, kultúrne a výchovno-vzdelávacie aktivity a spolupracuje pritom s pedagogickými zamestnancami školy a podľa možností aj s ďalšími vzdelávacími a kultúrnymi inštitúciami,
e) propaguje knižničný fond, služby a aktivity školskej knižnice a vytvára podmienky na rozvíjanie pozitívneho vzťahu ku knihám, čítaniu a vzdelávaniu.
Článok 3
Knižničný fond
1. Knižničný fond je majetkom školy. Každý používateľ je povinný knižničný fond chrániť, zaobchádzať s ním šetrne a nesmie ho poškodzovať.
2. Knižničný fond tvoria knihy a ďalšie knižničné dokumenty v tlačenej, audiovizuálnej alebo elektronickej forme, ktoré školská knižnica sprístupňuje svojim používateľom.
3. Školská knižnica knižničný fond buduje, dopĺňa, odborne eviduje, spracúva, uchováva, ochraňuje a sprístupňuje so zreteľom na potreby výchovy a vzdelávania, záujmy používateľov a podporu čítania.
Článok 4
Knižnično-informačné služby a podujatia
1. Školská knižnica poskytuje svoje služby najmä žiakom, pedagogickým a odborným zamestnancom školy v súlade s týmto Knižničným a výpožičným poriadkom.
2. Školská knižnica poskytuje najmä tieto knižnično-informačné služby:
a) prezenčné výpožičky – používanie knižničných dokumentov v priestoroch knižnice,
b) absenčné výpožičky – požičiavanie knižničných dokumentov mimo priestorov knižnice,
c) poskytovanie informácií o knižničnom fonde a pomoc pri vyhľadávaní a výbere vhodnej literatúry a informačných zdrojov.
3. Školská knižnica podľa svojich možností organizuje čitateľské, kultúrne a výchovno-vzdelávacie podujatia, besedy a ďalšie aktivity podporujúce čítanie, vzdelávanie a informačnú gramotnosť žiakov.
4. Knižnično-informačné služby sú používateľom poskytované bezplatne. Prípadné náklady spojené so stratou alebo poškodením knižničného dokumentu a ďalšie náhrady sa riadia týmto Knižničným a výpožičným poriadkom a príslušným cenníkom.
Článok 5
Výpožičný poriadok
1. Knižničné dokumenty sa požičiavajú prezenčne na použitie v priestoroch školskej knižnice alebo absenčne mimo jej priestorov.
2. Každá absenčná výpožička musí byť riadne zaevidovaná. Vypožičiavanie knižničných dokumentov je možné len prostredníctvom školského knihovníka. Knižničný dokument nesmie byť odnesený z knižnice bez jeho zaevidovania.
3. Používateľ si môže naraz absenčne vypožičať najviac 3 knižničné dokumenty. Výpožičná lehota je 30 dní. Na žiadosť používateľa môže školský knihovník výpožičnú lehotu predĺžiť, ak dokument nie je rezervovaný alebo potrebný pre iného používateľa.
4. Školská knižnica môže v odôvodnenom prípade požiadať o vrátenie knižničného dokumentu aj pred uplynutím výpožičnej lehoty, najmä ak je potrebný na vyučovanie alebo pre ďalších používateľov.
5. Používateľ je povinný pri prevzatí knižničného dokumentu skontrolovať jeho stav a zistené poškodenie bezodkladne oznámiť školskému knihovníkovi.
6. Žiak, ktorý ukončuje vzdelávanie v škole, a zamestnanec, ktorý končí pracovný pomer, je povinný pred odchodom zo školy vrátiť všetky vypožičané knižničné dokumenty a vyrovnať svoje záväzky voči školskej knižnici.
Článok 6
Vrátenie, strata a poškodenie knižničného dokumentu
1. Používateľ je povinný vrátiť knižničný dokument v stanovenej výpožičnej lehote a v stave, v akom ho prevzal, s prihliadnutím na primerané opotrebovanie.
2. Používateľ nesmie do knižničných dokumentov písať, kresliť, podčiarkovať, vytrhávať alebo poškodzovať strany ani vykonávať iné zásahy, ktoré by mohli dokument poškodiť alebo znehodnotiť.
3. Stratu alebo poškodenie vypožičaného knižničného dokumentu je používateľ povinný bezodkladne oznámiť školskému knihovníkovi.
4. V prípade straty alebo závažného poškodenia je používateľ povinný vzniknutú škodu nahradiť. Po dohode so školským knihovníkom môže byť náhrada uskutočnená:
a) rovnakým titulom v rovnakom alebo inom vhodnom vydaní,
b) iným knižničným dokumentom primeranej hodnoty podľa rozhodnutia školskej knižnice, alebo
c) finančnou náhradou primeranou hodnote strateného alebo poškodeného dokumentu.
5. O spôsobe náhrady strateného alebo poškodeného knižničného dokumentu rozhodne školská knižnica po dohode s vedením školy, pričom prihliada na jeho hodnotu, vek, stav a možnosť jeho náhrady.
6. Ak používateľ nevráti knižničný dokument v stanovenej výpožičnej lehote 30 dní a výpožičnú lehotu si vopred nepredĺži, školská knižnica mu zašle upomienku na vrátenie knižničného dokumentu. Používateľ je povinný dokument vrátiť najneskôr do 10 pracovných dní od doručenia upomienky.
7. Ak používateľ knižničný dokument nevráti ani v dodatočnej lehote uvedenej v upomienke a so školským knihovníkom sa nedohodne inak, školská knižnica vyzve používateľa, v prípade maloletého používateľa jeho zákonného zástupcu, na bezodkladné vrátenie dokumentu alebo na náhradu vzniknutej škody spôsobom podľa tohto článku.
Článok 7
Pravidlá pre pedagogických zamestnancov a hromadné výpožičky
1. Individuálne výpožičky pedagogických zamestnancov
1. Pedagogický zamestnanec si môže zo školskej a učiteľskej knižnice vypožičať knižničné dokumenty na dobu najviac jedného roka.
2. Každý vypožičaný knižničný dokument musí byť pred jeho odnesením z knižnice riadne zaevidovaný v knižnično-informačnom systéme. Pedagogický zamestnanec je preto povinný každú výpožičku oznámiť školskému knihovníkovi, ktorý zabezpečí jej evidenciu.
3. Pedagogickí zamestnanci nesmú svojvoľne odnášať knihy ani iné knižničné dokumenty zo školskej alebo učiteľskej knižnice bez vedomia školského knihovníka a bez ich riadneho zaevidovania.
4. Po uplynutí výpožičnej lehoty môže pedagogický zamestnanec požiadať o jej predĺženie o ďalšie obdobie, pričom je povinný informovať školského knihovníka o každom dokumente, ktorého výpožičnú lehotu žiada predĺžiť. Predĺženie výpožičky musí byť zaznamenané v knižnično-informačnom systéme.
2. Hromadné výpožičky do triednych knižníc
1. Pedagogický zamestnanec môže na účely vytvorenia alebo doplnenia triednej knižnice alebo triednej čitateľskej police hromadne vypožičať najviac 15 knižničných dokumentov na jednu triedu.
2. Všetky dokumenty určené do triednej knižnice musia byť pred ich premiestnením riadne zaevidované ako hromadná výpožička prostredníctvom školského knihovníka. Za vypožičané dokumenty zodpovedá pedagogický zamestnanec, na ktorého je hromadná výpožička evidovaná.
3. Knižničné dokumenty určené na voľné čítanie žiakov v triede môžu byť v triednej knižnici vypožičané najviac na dobu troch mesiacov. Po uplynutí tejto lehoty musia byť vrátené do školskej knižnice. Následne si môže pedagogický zamestnanec vypožičať ďalší súbor kníh.
4. Pedagogický zamestnanec je povinný zabezpečiť, aby boli knihy v triednej knižnici primerane chránené pred poškodením alebo stratou a aby boli po skončení hromadnej výpožičky vrátené školskej knižnici.
Článok 8
Pravidlá správania v priestoroch školskej knižnice
1. Používateľ je povinný v priestoroch školskej knižnice zachovávať poriadok a čistotu, správať sa ohľaduplne a svojím správaním nerušiť ostatných používateľov.
2. Používateľ je povinný šetrne zaobchádzať s knihami, vybavením a zariadením knižnice a riadiť sa pokynmi školského knihovníka.
3. Používateľ nesmie svojvoľne premiestňovať alebo prehadzovať knihy v regáloch. Knižničný dokument, ktorý si používateľ vyberie z regálu a nevypožičia si ho, odloží na miesto určené školským knihovníkom.
4. V priestoroch školskej knižnice nie je dovolené konzumovať jedlo a nápoje ani vykonávať činnosti, ktoré by mohli ohroziť alebo poškodiť knižničný fond a vybavenie knižnice.
5. Používateľ je povinný využívať priestory a vybavenie knižnice v súlade s ich účelom a rešpektovať pravidlá školskej knižnice.
6. Pri závažnom alebo opakovanom porušovaní Knižničného a výpožičného poriadku môže byť používateľovi dočasne obmedzené využívanie služieb školskej knižnice. Tým nie je dotknutá jeho povinnosť vrátiť vypožičané dokumenty alebo nahradiť spôsobenú škodu.
Článok 9
Záverečné ustanovenia
1. Tento Knižničný a výpožičný poriadok je záväzný pre všetkých používateľov školskej knižnice. Používatelia sú povinní oboznámiť sa s jeho obsahom a pri využívaní knižnice ho dodržiavať.
2. Knižničný a výpožičný poriadok schvaľuje riaditeľ školy. Za jeho dodržiavanie a uplatňovanie v rámci činnosti školskej knižnice zodpovedá školský knihovník.
3. Zmeny a doplnenia tohto Knižničného a výpožičného poriadku je možné vykonať po schválení riaditeľom školy.
4. Dňom nadobudnutia účinnosti tohto Knižničného a výpožičného poriadku sa ruší predchádzajúci Knižničný a výpožičný poriadok školskej knižnice.
5. Tento Knižničný a výpožičný poriadok nadobúda platnosť a účinnosť dňa 01.09.2026

V Sabinove dňa 01.09.2026

	Vypracovala:

Bc. Dorota Demková
školská knihovníčka

	Schválila:

Mgr. Silvia Urdziková
riaditeľka školy

